CELEX: 32015R0806
Language: lv
Date: 2015-05-22 00:00:00
Title: Komisijas Īstenošanas regula (ES) 2015/806 (2015. gada 22. maijs), ar ko nosaka specifikācijas attiecībā uz kvalificētu uzticamības pakalpojumu ES zīmes formu (Dokuments attiecas uz EEZ)

23.5.2015   
            
            
               LV
            
            
               Eiropas Savienības Oficiālais Vēstnesis
            
            
               L 128/13
            
         KOMISIJAS ĪSTENOŠANAS REGULA (ES) 2015/806
   (2015. gada 22. maijs),
   ar ko nosaka specifikācijas attiecībā uz kvalificētu uzticamības pakalpojumu ES zīmes formu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 23. jūlija Regulu (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (1) un jo īpaši tās 23. panta 3. punktu,
   tā kā:
   
               (1)
            
            
               Regula (ES) Nr. 910/2014 nosaka, ka kvalificētu uzticamības pakalpojumu zīmi drīkst lietot kvalificēti uzticamības pakalpojumu sniedzēji pakalpojumu uzticamības uzlabošanai un ērtas izmantošanas uzlabošanai lietotājiem. Šāda uzticamības zīme skaidri ļauj atšķirt kvalificētus uzticamības pakalpojumus no citiem uzticamības pakalpojumiem, tādējādi sekmējot pārredzamību tirgū un veicinot tiešsaistes pakalpojumu uzticamību un ērtu izmantošanu, kas ir būtiska lietotājiem, kuri tādējādi var pilnībā gūt labumu no elektroniskajiem pakalpojumiem un apzināti uz tiem paļauties.
            
         
               (2)
            
            
               Komisija organizēja konkursu dalībvalstu mākslas un dizaina studentiem, lai saņemtu priekšlikumus jaunam logotipam. Speciālistu žūrija izvēlējās labākos priekšlikumus, pamatojoties uz kritērijiem, kas izklāstīti konkursa “e-Mark U Trust” tehniskajās un dizaina specifikācijās. No 2014. gada 14. oktobra līdz 14. novembrim notika apspriešana tiešsaistē. Logotips, ko izvēlējās apmeklētāju vairākums, kuri apmeklēja tīmekļa vietni attiecīgajā laikposmā, un kas tika apstiprināts ar žūrijas galīgo lēmumu, tagad ir jāpieņem par jauno kvalificētu uzticamības pakalpojumu ES zīmi.
            
         
               (3)
            
            
               Lai logotipu būtu iespējams izmantot, tiklīdz tas ir piemērojams saskaņā ar Savienības tiesību aktiem, un lai nodrošinātu iekšējā tirgus pareizu darbību, godīgu konkurenci un patērētāju interešu aizsardzību, jauno kvalificētu uzticamības pakalpojumu ES zīmi reģistrēja kā kolektīvo preču zīmi Apvienotās Karalistes Intelektuālā īpašuma birojā, un tas nozīmē, ka šī zīme ir spēkā, ir izmantojama un ir aizsargāta. Logotipu reģistrēs arī Savienības un starptautiskajos reģistros.
            
         
               (4)
            
            
               Šajā regulā paredzētie pasākumi ir saskaņā ar atzinumu, ko sniegusi ar Regulas (ES) Nr. 910/2014 48. pantu izveidotā komiteja,
            
         IR PIEŅĒMUSI ŠO REGULU.
   1. pants
   Kvalificētu uzticamības pakalpojumu ES zīmi izmanto tādā formā, kas noteikta I un II pielikumā, neskarot 2. panta noteikumus.
   2. pants
   1.   Kvalificētu uzticamības pakalpojumu ES zīmes standartkrāsas ir Pantone Nr. 654 un Nr. 116 vai, ja izmanto četrkrāsu druku, zils (100 % ciānzils + 78 % fuksīns + 25 % dzeltens + 9 % melns) un dzeltens (19 % fuksīns + 95 % dzeltens), vai, ja izmanto RGB krāsas, standartkrāsas ir zila (43 sarkans + 67 zaļš + 117 zils) un dzeltena (243 sarkans + 202 zaļš + 18 zils).
   2.   Ja krāsu izmantošana nav praktiska, drīkst izmantot arī melnbaltu kvalificētu uzticamības pakalpojumu ES zīmi, kā parādīts II pielikumā.
   3.   Ja kvalificētu uzticamības pakalpojumu ES zīmi izvieto uz tumša fona, to drīkst atveidot arī negatīvā, izmantojot to pašu fona krāsu, kā parādīts I un II pielikumā.
   4.   Ja kvalificētu uzticamības pakalpojumu ES zīme ir krāsaina uz krāsaina fona, kas padara to grūti saskatāmu, kvalificētu uzticamības pakalpojumu ES zīmei apkārt var apvilkt kontūrlīniju, lai panāktu lielāku kontrastu ar fona krāsu.
   3. pants
   Kvalificētu uzticamības pakalpojumu ES zīmei ir minimālais izmērs, kas ļauj saglabāt vizuālās īpašības un galvenās formas, taču zīmes izmērs nedrīkst būt mazāks par 64 × 85 pikseļiem ar izšķirtspēju 150. punkti uz collu (dpi).
   4. pants
   Kvalificētu uzticamības pakalpojumu ES zīmi izmanto tā, lai varētu skaidri norādīt kvalificētus pakalpojumus, uz kuriem attiecas uzticamības zīme. Uzticamības zīmi var saistīt ar grafiskiem vai teksta elementiem, kas skaidri norāda uz kvalificētiem uzticamības pakalpojumiem, uz kuriem to attiecina, ar nosacījumu, ka šie elementi negroza kvalificētu uzticamības pakalpojumu ES zīmes būtību un nemaina saikni ar piemērojamajiem uzticamības sarakstiem, kas minēti Regulas (ES) Nr. 910/2014 23. panta 2. punktā.
   5. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 22. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 257, 28.8.2014., 73. lpp.
   
   
      I PIELIKUMS
      
         Krāsaina kvalificētu uzticamības pakalpojumu ES zīme
      
      
   
      II PIELIKUMS
      
         Melnbalta kvalificētu uzticamības pakalpojumu ES zīme